Yahya bin Ma'in

Yahya bin Ma'in otabâ Ibnu Ma'in (Arab: يحيى بن معين) panèka imam ahlussunnah, ahli hadis (Muhaddis) bân ahli èlmo rijal (analisis kritis ḍâri parawi hadis). Yahya aropa’aghi sala sèttong ghuruna Imam Bukhari jhughân bânnya’ ahli hadis laènna. Yahya jhughân Imam sè palèng awwâl è antarana olama' è jhâmanna, akadhi Imam Ali al-Madini, Imam Ahmad bin Hanbal, Imam Ishaq bin Rahawaih bân Imam Abu Bakar bin Abi Syaibah.

 Nasab 
Yahya bin Ma'in èlahèrraghi è taon 158 H è jhâman Khilafah Abbasiyah. Nyamana ramana èngghi panèka Ma’in sè aropa’aghi tokoh penting è negeri-na. Yahya bin Ma’in narèma wârisân sajuta dirhâm ḍâri ramana. Kunniya-na panèka Abu Zakariya namong lebbi èkennal kalabân nyama Ibnu Ma'in.

 Pamolangan 
Wârisân sajuta dirham ḍâri ramana, sareng Yahya bin Ma'in èghuna'aghi ka'angghuy parjhâlânan ḍâlem makompol hadis. Samasa oḍi’ân Yahya bânnya’ ajhâlân ka'angghuy nyarè èlmo saèngghâ bânnnya’ anḍi' ghuru ḍâri bhân-sabbhân naghârâ Islam. Ghuru-ghuru otamana panèka Abdullah bin Mubarak, Sufyan bin Uyainah, Waki', bân Abdurrahman bin Mahdi, Salaèn ghânèka, Yahya jhughân ajhâr ḍâri olama' è Irak, Hijaz, al-Jazirah, Syam, bân Mesir.

 Karya Tolès 
Karya tolès otama ḍâri Yahya bin Ma'in panèka kètab At-Tarikh wa Al-Ilal bân kètab Ma'rifah Ar-Rijal. Yahya adhâbu jhâ' dhibi'na ampon nolès sajuta hadis.

 Pangakowan ḍâ' Yahya 
Yahya bin Ma'in èyakowè mènangka sala sèttong olama' bân jhughân ahli hadis. Pan-bârâmpan olama' sè ngakowè kaahliyânna panèka:
 An-Nasa'i adhâbu,"Abu Zakariya panèka tsiqah bân amana, sarta tamaso' sala sèttong ahli ḍâlem hadis."
 Ali bin al-Madini adhabu, "Kaulâ ta' toman nemmo, sajjhâk jhâman Adam, bâḍâ orèng sè lebbi bhâghus nolès hadis ètèmbhâng Yahya bin Ma'in."
 Yahya Al-Qaththan adhâbu, "Ghi' toman bâḍâ orèng sè èntar ḍâ' kaulâ sadhâjâ, akadhi ḍuwâ' orèng panèka, Ahmad bin Hambal bân Yahya bin Ma'in."
 Imam Ahmad adhâbu, "Yahya bin Ma'in panèka orèng sè palèng ngartè tentang èlmo rijal.
 Ibnu Hajar al-Atsqalani nyebbhutaghi Yahya bin Ma'in kalabân Imam Al-Jarh wa At-Ta'dil (pamèmpèn ḍâlem masala jarh wa ta'dil).

 Sombher